钦定古今图书集成/明伦汇编/官常典/第373卷 > 蔡邕独断 > 殷盈孙
## 钦定古今图书集成/明伦汇编/官常典/第373卷 > 蔡邕独断 > 殷盈孙

按《唐书殷侑传》：侑孙盈孙，广明初为成都诸曹参军。
僖宗至蜀，闻有礼学，擢太常博士。光启三年，帝将还
京，而七庙焚残，告享无所，盈孙白宰相：“‘始乘舆西，有
司尽载神主以行，至鄠，悉为盗夺。今天子还宫，宜前
具其礼’。宰相建言，修复宗庙，功费甚广。与礼官议，时
佗博士不在，独盈孙从议曰：‘故庙十一，室二十三楹，
楹十一梁，垣墉广袤称之。今朝廷多难，宜少变礼。按
至德时作神主长安殿，飨告如宗庙，庙成乃祔。今正
衙外无它殿，伏闻诏旨以少府监寓太庙，请因增完
为十一室。其三太后庙权舍西南夹庑，须庙成议迁’。”
诏可。自是神主乐县，皆所创定，旧学礼家当其议。龙
纪元年，昭宗郊祠，两中尉及枢密皆以宰相服侍上，
盈孙奏言：“先世典令，无内官朝服侍祠。必欲之，当随
所摄资品，虽无援据，犹免僭逼。”诏可。时丧乱后，制度
凋紊，追补仪典，皆盈孙折衷焉。终大理卿，赠吏部尚
书。